**Gegužę finansų rinkose – viskas ir vėl gerai**

*Komentuoja Vytenis Lapinskas, „Luminor investicijų valdymas“ fondų valdytojas.*

**JAV prezidentas Donaldas Trumpas gegužės vidury sutarė dėl mažiau drastiškų muitų Jungtinei karalystei ir Kinijai. Prekybos derybos su Europa kiek stringa, o mėnesio pabaigoje JAV tarptautinės prekybos teismas nusprendė, kad D. Trumpas neturėjo teisės skelbti „išlaisvinimo dienos“ muitų, tad nežinomybės dar daugiau. Mėnesio viduryje rinkos sudvejojo dėl valstybių galimybių finansuoti neribotai didėjančią skolą, dėl to stipriai kilo ilgalaikių vyriausybės obligacijų palūkanų normos. Japonijoje jos viršijo 3 proc. lygį, kuris paskutinį kartą buvo pasiektas 2000 m.**

**Gegužės mėnesio apžvalga**

Gegužę pasaulio akcijų rinkas augino pasiekti kiek geresni nei pradiniai prekybos susitarimai. Gegužės 8 d. sutarta su Jungtine Karalyste, kurios prekėms bus taikomas 10 proc. muitas, taip pat numatyta išimčių automobiliams. Na, o gegužės 12 d. sutarta 115 proc. punktų sumažinti muitus Kinijos prekėms nuo balandį skelbto 145 proc. lygio. Prekybos derybos su Europos Sąjunga stringa ir mėnesio gale D. Trumpas trumpam prisiminė savo greitų sprendimų ir grasinimų taktiką bei nusprendė įvesti 50 proc. muitus Europos prekėms, bet neužilgo paskelbė atidedąs juos iki liepos 9 dienos. JAV prezidentas kovoja abejose Atlanto pusėse, tad taip pat pagrasino įvesti papildomus 25 proc. muitus „Apple“ telefonams, gaminamiems ne tik Kinijoje, bet ir Indijoje.

Obligacijų rinkose gegužės pradžia buvo nerami. Gegužės 16 d. reitingų agentūra „Moody‘s“, paskutinė iš trijų didžiųjų reitingų agentūrų, sumažino JAV kredito reitingą vienu laipteliu žemiau nei aukščiausias reitingas. Be to, numatoma, kad JAV prezidento skelbiami mokesčių pakeitimai turėtų dar didinti biudžeto deficitą ir valstybės skolą, tad gegužės 22 d. JAV 30 metų trukmės palūkanų normos viršijo 5 proc. ir pasiekė pastarųjų 2 metų rekordą. Neatsiliko ir kitos išsivysčiusios šalys. Štai ilgalaikės Japonijos palūkanų normos pirmą kartą per pastaruosius 25 metus viršijo 3 proc. lygį. Tiesa, mėnesio pabaigoje, Japonijai paskelbus apie konsultacijas dėl optimalaus vertybinių popierių aukcionų dydžio ir susibalansavus paklausai pasaulio rinkose, palūkanų normos stabilizavosi.

Rinkos labai teigiamai reagavo į paskelbtus prekybos susitarimus su Jungtine Karalyste ir Kinija bei tęsė balandžio viduryje prasidėjusias brangimo tendencijas. Gegužės viduryje JAV „S&P“ akcijų indekso kaina viršijo 2024 m. pabaigos uždarymo kainą. Prie prekybos sutarimų paskatinto rinkos optimizmo prisidėjo ir teigiamas istorinis sezoniškumas, kuris paprastai pirmais JAV prezidento išrinkimo metais tęsiasi iki vasaros vidurio. Obligacijų palūkanų normos, ypač JAV, per mėnesį didėjo, o pokyčiai Europoje buvo mažesni, tad per mėnesį obligacijų indeksas nežymiai brango. Aukso ir JAV dolerio vertė per gegužę kito nedaug.

**Stebuklingas septynetas – vėl stebuklingas**

Gegužę daugelis stebuklingojo septyneto akcijų („Meta“, „Microsoft“, „Google“, „Amazon“, „Tesla“ ir „Nvidia“) sekė pozityviomis rinkos tendencijomis ir brango. Vis dėlto, „Apple“ kaina krito apie 4 proc., D. Trumpui pagrasinus įvesti papildomus 25 proc. muitus visiems „Apple“ telefonams, pagamintiems ne JAV. Tokiu atveju dabartiniai kompanijos planai perkelti dalį gamybos iš Kinijos į Indiją neleistų išvengti papildomų muitų.

„Tesla“ akcijos brango virš 23 proc., nepaisant paskelbtų pardavimų rezultatų Europoje, pagal kuriuos balandį Kinijos automobilių konkurentų „BYD“ pardavimai viršijo „Tesla“ pardavimus. Paminėtina, kad Elonas Muskas pasižadėjo ateinančius penkis metus skirti daugiau dėmesio „Tesla“ kompanijos vadovavimui ir mažiau įsitraukti į politiką.

**Baltijos šalyse – rekordinis obligacijų išleidimas**

Per savaitę paskelbus apie 9 viešas obligacijų emisijas Baltijos šalyse, gegužės 22 d. „Nasdaq“ Baltijos birža paskelbė pasiekusi naują rekordą. Tarp didesnių mėnesio emisijų galima paminėti penkerių metų trukmės „Akropolio grupės“ 350 mln. Eur 6 proc. pelningumo emisiją Lietuvoje ir tokios pat trukmės Latvijos vystymo agentūros „Altum“ 70 mln. Eur 3,576 proc. emisiją.

**Nuo metų pradžios pingantis doleris mažino JAV investicijų grąžą**

Gegužę tęsėsi teigiamos balandžio pabaigos rinkos tendencijos ir brango visų regionų akcijos ir kitas rizikingas turtas. Bendras pasaulio akcijų indeksas, išreikštas eurais, brango apie 6 proc., o JAV akcijų kainos brango kiek daugiau nei Europos ar Kinijos. Po šių pokyčių JAV „S&P” akcijų indekso kaina pasiekė metų pradžios lygį, bet atpigus JAV doleriui, eurais vertinama grąža vis dar lieka neigiama.

„Bitcoin“ kaina sekė rizikingo turto tendencijas ir brango apie 9 proc. Tačiau gegužė buvo pirmas šių metų mėnuo, kuomet nebrango auksas. Europos obligacijų indekso kaina keitėsi nedaug, bet rizikingesnių aukšto pajamingumo obligacijų indeksas brango apie 1,4 proc.

„Luminor“ II ir III pakopos pensijų fondų rezultatai sekė rinkos tendencijas ir brango. Akcijų fondų vertės, atsispyrusios nuo balandžio viduryje pasiekto dugno, toliau kilo, o obligacijų fondai rodo sėkmingus rezultatus. Išankstiniais vertinimais, ilgesnį horizontą turinčių ir daugiau investuojančių į rizikingą turtą fondų vieneto kaina priklausomai nuo fondo per mėnesį brango nuo 3,5 iki 6 proc., o konservatyvūs II ir III pakopos pensijų fondai uždirbo 0,5–1,5 proc. Po šios korekcijos ilgalaikė metinė pastarųjų 5 metų grąža akcijų fonduose viršija 9 proc., o subalansuotuose fonduose siekia 1–5 proc.

Žvelgiant į priekį, dar galima tikėtis sezoniškumo pagalbos birželį, tačiau prasidėjus atostogų sezonui, rinkos likvidumas mažės, tad svyravimai gali padidėti. Per pastarąjį pusantro mėnesio brangus rizikingam turtui, galima teigti, kad prekybos karų sukeltas krizės epizodas baigėsi: nuo 2025 metų pradžios „S&P“ indeksas buvo nukritęs beveik 18 proc. ir šiuo metu grįžo į metų pradžios lygį. Tačiau ateitis, gali būti sunki, analitikų prognozuojama vidutinė „S&P“ indekso grąža iki metų pabaigos svyruoja apie 0 proc. Nesant didesnių teigiamų naujienų, verta pasižvalgyti į fiksuoto pajamingumo vertybinius popierius, siekiant uždirbti istoriškai kiek mažesnę, bet stabilią 3–6 proc. metinę grąža.

***Svarbu:*** *Kaupdami pensijų fonduose, patiriate investavimo riziką, o tai reiškia, kad investicijų vertė gali ir kilti, ir kristi, yra galimybė atgauti mažiau negu investavote. „Luminor investicijų valdymas“ UAB, investicijų grąžos, pensijų fondų pelningumo ar išmokamų anuiteto dydžių negarantuoja. Pensijų fondų praeities rezultatai negarantuoja ateities rezultatų. Prieš priimdami sprendimą kaupti papildomą pensiją „Luminor“ pensijų fonduose susipažinkite su pensijų fondų taisyklėmis, taikomais atskaitymais, investavimo strategija ir rizikos veiksniais. Pensijų fondus valdo „Luminor investicijų valdymas“ UAB, įm. k. 226299280.*

**Kontaktai žiniasklaidai:**

Evelina Laučiūtė

Mob. tel: +370 616 40 185

[evelina.l@coagency.lt](mailto:evelina.l@coagency.lt)